Augustus De Morgan

Matemàtich.
Augustus De Morgan a l'era nassù ai 27 ëd giugn dël 1806 a Madurai, an India, a col temp na colònia britànica, andoa sò pare a l'era an servissi tanme tenent colonel.
Pen-a nà a l'ha përdù l'usage dl'euj drit, e a l'età 'd set mèis a l'ha tramudà an Anghiltèra.
A scòla a andasìa pa vàire bin, ëdcò për colpa ëd soa disabilità fìsica.

De Morgan a l'era anscrivusse a l'avosà Trinity College ëd l'Università ëd Cambridge, ma dagià che an costa università a-i era damanca ëd sosten-e na preuva ëd teologìa che chiel as arfudava ëd fé, ambelelà a l'ha nen finì ij sò studi.
Tramudasse a Londra, a l'ha finì ambelessì dë studié e dël 1827 a l'é stàit nominà professor ant ël University College, pen-a creà.
Soa cariera universitaria a l'é stàita motobin movimentà: dël 1831 a l'é licensiasse; a l'é torna stàit pijà dël 1836 e ant ël 1866 a l'é slontanasse da l'università an manera definitiva.
Ancor dël 1866 a l'é stàit antra ij fondador ëd la Sossietà matemàtica londinèisa.

De Morgan a l'é ocupasse dzortut ëd lògica.
Le laj ch'a pòrto sò nòm a son antra soe contribussion pì amportante.
A l'é stàit ëdcò ël prim a parlé 'd fasson esplìcita d'andussion matemàtica e a l'é anteressasse ëd contabilità.

A l'é mòrt a Londra ël 18 ëd mars dël 1871.

 A pòrto sò nòm 
 Laj ëd de Morgan.

 Euvre prinsipaj 
 On the study and difficulties of mathematics;
 Trigonometry and double algebra (1849);
 Differential and integral calculs (1849);
 Budget of paradoxes (publicà dël 1872, dòp soa mòrt);
 Formal logic or the calculus of inference.

Morgan, Augustus De